跋京仲遠所藏楊補之紅綾上所作著色掀篷梅
作者：楊萬里
朝代：宋

paragraphs: 朔雲暗天垂到地，朔風裂山吹脫耳。
長江萬頃一艇子，一夜雪寒不成睡。
詩翁曉起鬢髼鬆，縮頸微掀黄篾篷。
夜來急雪已晴了，東方一抹輕霞紅。
江梅的皪開獨樹，篷間截入梅尺許。
老榦新枝紫復青，花琱白玉鬚黄金。
滿身滿面都是雪，梅雪却與霞爭明。
不知詩翁何處得霜鋸，和雪和梅斸將去。
恐是并州快剪刀，不然吳剛修月斧。
下無根榦上無梢，一眼橫陳梅半腰。
東省拈出寒蕭蕭，至今花頭雪未銷。